KIRJALLINEN KYSYMYS P-3405/01

esittäjä(t): Luigi Cocilovo (PPE-DE) komissiolle

(5. joulukuuta 2001)

Aihe: Tarjouskilpailu D1/ASS/2001/0053

Komissio julkaisi 10. heinäkuuta 2001 Euroopan yhteisöjen virallisessa lehdessä S 130 avoimen pyynnön (D1/ASS/2001/0053) esittää ehdotuksia, jotka koskevat Life-rahoitusvälineestä (sektori ympäristö) rahoitettaviin toimiin liittyvien tavoitteiden teknistä avustamista ja tukemista. Lifea rahoittavat kaikki 15 Euroopan unionin jäsenvaltiota ja osa ehdokasvaltioista. Tarjouskilpailuilmoituksen teknisessä liitteessä (kohta 1.6 c, valintaperusteet, ryhmän koostumus) todetaan selvästi, että ryhmänjohtajan ja varajohtajan, kuten muidenkin henkilöstöön kuuluvien, on englannin ja ranskan kielten aktiivisen osaamisen lisäksi osattava ainakin passiivisesti muitakin kieliä. Siinä todetaan, että englanti ja ranska ovat viralliset kielet kaikissa komission kanssa tehtävissä sopimuksissa.

EY:n perustamissopimuksen 314 ja 290 artiklan (jossa vahvistetaan EU:n toimielinten kielijärjestelyt) mukaan ja neuvoston asetuksen n:o 1 mukaan virallisia kieliä on 11, ja toimielinten on näillä kielillä työskenneltävä, tehtävä sopimuksia ja annettava tiedotuksia toiminnastaan ja päätökset, asiakirjat ja säädökset on tehtävä näillä kielillä.

Mikä on oikeusperusta sille, että tarjouskilpailuilmoituksessa määrätään yhteydenpidossa komissioon virallisiksi kieliksi vain englanti ja ranska? Onko tämä perussopimusten ja lainsäädännön mukaista?

Eikö se, että tarjouskilpailuilmoituksessa määrätään yhteydenpidossa komissioon virallisiksi kieliksi vain englanti ja ranska, aiheuta kielellistä syrjintää joitakin tarjouskilpailun osanottajia vastaan tai sisämarkkinoiden vääristymistä?

Voisiko komissio toimittaa yksityiskohtaiset tiedot ja tulokset arvioinnista, joka koskee kaikkia tarjouskilpailuun D1/ASS/2001/0053 osallistuvia kilpailun teknisessä liitteessä vahvistettujen valintaperusteiden mukaisesti?

Margot Wallströmin komission puolesta antamayhteinen vastauskirjallisiin kysymyksiin P-3404/01, P-3405/01, P-3446/01 ja P-3447/01

(26. maaliskuuta 2002)

Life-asetuksen (Euroopan parlamentin ja neuvoston asetus (EY) N:o 1655/2000, annettu 17. heinäkuuta 2000, ympäristöalan rahoitusvälineestä(1)) mukaan viisi prosenttia käytettävissä olevista määrärahoista käytetään liitännäistoimenpiteisiin, erityisesti Life-ohjelmassa aloitettujen toimien arviointiin, seurantaan ja edistämiseen.

Asetuksen tämän säännöksen toteuttamiseksi ympäristöasioiden pääosasto julkaisi tarjouskilpailun ENV.D1/ASS/2001/0053, joka koskee avustamista ympäristön Life-tukiohjelman toimiin liittyvissä tehtävissä.

Kyseisen tarjouskilpailun teknisessä liitteessä edellytetään, että valitun ryhmän on hallittava kaikki yhteisön kielet, jotta se voisi hoitaa yhteyksiä kaikkien jäsenvaltioiden edunsaajiin ja seurata hyväksyttyjä hankkeita kaikilla yhteisön kielillä.

Käytännön syistä, jotta helpotettaisiin kaikkien ryhmän jäsenten kommunikointia keskenään ja komission kanssa, työ- ja kommunikointikielet on rajoitettu kahteen (englanti tai ranska). Lisäksi edellytetään, että ryhmän johtaja ja koordinoinnista komission kanssa vastaavat henkilöt osaavat aktiivisesti englantia ja/tai ranskaa sekä lisäksi passiivisesti toista näistä kielistä. Kyseiset kielet ovat Life-ohjelman hallintoyksikön jäsenten yhteiset työkielet ja yksikön valmisteluasiakirjojen laadintakielet.

Tällainen teknistä apua koskevaan erityissopimukseen liittyvä vaatimus ei tietenkään aseta kyseenalaiseksi yhteisön kieliä koskevaa järjestelyä.

Vaatimus ei vääristä markkinoita. Tarkoituksena on varmistaa ryhmän työn laatu ja johdonmukaisuus ja näin taata sen tehokkuus.

Lisäksi viidestä saadusta tarjouksesta kolme täytti kieliä koskevan valintaperusteen.

Kaikkien saatujen tarjouksien arvioinnin tulokset lähetetään suoraan parlamentin jäsenille sekä parlamentin pääsihteeristöön.

(1) EYVL L 192, 28.7.2000.